Az Élet és Irodalom 2019/6. számából - Litera | Az irodalmi portál
Az ÉS idei 6. számában Magyar László András esszéje, kritika Max Blecher kötetéről és Nextfeszt táncelőadásairól. Szemelvények Nádas Péter esszéinek külföldi fogadtatásából. Vers Debreczeny Györgytől és próza Papp Andrástól. – Ajánló az ÉS kulturális rovataiból.
„A könyv címe az 1924-ben megjelent nagyhatású Thomas Mann regény, A varázshegy tüdőszanatóriumában kibontakozó szerelemre utalhat, aminek magyarul is van tökéletes sűrítése: „Ahogy Hans Castorp madame Chauchat testén, / hadd lássunk át magunkon itt ez estén.” Az Áttetsző test címet viselő kötet viszont se nem szerenád a szó klasszikus értelmében, se nem áttetsző, leginkább József Attila meglepő képzettársításokat halmozó Medáliák ciklusához hasonlítható. Blecher élénk káosza hordozza a tudatosság terhét. Nem lehetett könnyű feladat a fordítás, de Balázs Imre József pontosan és elegánsan oldotta meg. A kötetnyitó vers Előszó helyett címmel körülírja a szavak helyét a teremtésben, ami érthető és követhető gesztus. A tartalom viszont ömlik, árad, elborít, színes és anyagi, és még helyenként sem áttetsző...”